Kongsberg Jazzfestival

**Kongsberg Jazzfestival** er en jazzfestival i Kongsberg, etablert i 1964. Festivalen er en av Norges eldste jazzfestivaler. Den arrangeres årlig i uke 27. 

Festivalens program går over fire dager og består hovedsakelig av jazzkonserter, supplert av større utendørskonserter med et mer kommersielt preg og sidearrangementer for ulike målgrupper.

## Historie
Festivalen startet i 1964 som en jazzweekend arrangert av klubben Jazz Evidence. 

### Organisering
Fra 1965 ble festivalen drevet på idealistisk basis av et styre bestående av festivalleder, økonomiansvarlig og gruppelederne, alle frivillige funksjonærer i festivalorganisasjonen. Etter en økonomisk krise i 1991 ble organisasjonsformen endret til en stiftelse med private innskytere.

Fra 2020 er Ragnhild Menes festivalsjef, og i 2023 ble hun også valgt til styreleder i Norsk jazzforum. Blant tidligere festivalsjefer er Per Ottersen (1960-tallet), Martin Revheim (2002–2005) og Kai Gustavsen (2012–2020). 

Festivalsjefen er en av seks helårsansatte i festivaladministrasjonen, fordelt på om lag 3–4 årsverk. I tillegg bidrar over 600 frivillige funksjonærer hvert år til å arrangere festivalen. Funksjonærene har stemmerett ved festivalens årsmøter. Siden 2014 har festivalen samarbeidet med Fontenehuset i Kongsberg om et inkluderende frivilligmiljø. 

### Økonomi
I jubileumsåret 2014 ble det solgt  billetter, noe som da var rekord. Billettsalget økte de følgende årene, og den gjeldende rekorden ble satt i 2018 med over  solgte billetter. Rekordåret falt sammen med et program med større kommersielle navn, blant andre A-ha samt Sting & Shaggy.  

I årene etter koronapandemien har festivalen hatt økonomiske utfordringer, primært som følge av økte artisthonorarer og produksjonskostnader.

#### Sponsing og samarbeid
Festivalen deler hvert år ut en musikerpris, som har hatt navn som DNB-Prisen, DnB NOR-prisen, Vital-prisen og KlartSvar-prisen etter hvem som har sponset den.

I 2020 besluttet festivalstyret å ikke fornye sponsoravtalen med teknologikonsernet Kongsberg Gruppen, som hadde vært en sentral samarbeidspartner i over 20 år. Beslutningen kom i en periode med kritikk mot selskapets våpenproduksjon, blant annet fra kulturaktører tilknyttet Motvind-festivalen. Vedtaket utløste betydelig lokal debatt, ettersom Kongsberg Gruppen er en hjørnesteinsbedrift i byen.

### Kongsberg Jazz Meeting
Kongsberg Jazzfestival deltar i internasjonalt samarbeid gjennom nettverket Europe Jazz Network. Under festivalen arrangeres gjerne internasjonale delegatmøter der representanter fra europeiske jazzfestivaler og organisasjoner samles til faglige diskusjoner og nettverksbygging.

## Profil
Kongsberg Jazzfestival har en tredelt programprofil:
# nyskapende musikk
# jazz for jazzinteresserte
# folkelig musikk med aksept i jazzmiljøet og kommersielt potensial

### Program
Kongsberg Jazzfestivals program består i hovedsak av jazzkonserter på etablerte og midlertidige spillesteder i Kongsberg. I tillegg arrangeres konserter med et mer kommersielt preg på en utendørs hovedscene og ved utvalgte utesteder. Under festivalparaplyen finnes en rekke faste segmenter:

Programprofilens første punkt er nyskapende musikk. Her inngår blant annet konserter i Smeltehytta ved Norsk Bergverksmuseum. «Avanthagen» byr på nye artister og konstellasjoner, mens «Særingfest» er en festival-i-festivalen med allerede etablerte band og musikere. Begge segmentene har fokus på frijazz og improvisasjonsmusikk.

«Jazzboksen» er en friluftsscene med gratis inngang, ved hjørnet av Storgata og Tinius Olsens gate. Om formiddagen intervjuer musikkskribentene Audun Vinger og Filip Roshauw stjerneartister og lokale musikere som senere samme dag skal opptre på festivalen. Resten av dagen og kvelden holdes gratiskonserter med fremadstormende jazzband, før en DJ avslutter programmet. I flere år har festivalen samarbeidet med Norges Musikkhøgskoles egen festival Serendip om å fylle lørdagsprogrammet i «Jazzboksen». 

«Festivalgata» er et annet gratisarrangement, med en scene i Christian Augusts gate, som under festivalen stenges for biltrafikk og fylles med langbord. Musikken der spenner fra storband til bluesrock.

Barneprogrammet «Barnivalen» har eksistert siden 1977 og består av daglige lekeaktiviteter og konserter. Arrangementet har i hovedsak funnet sted i Magasinparken men ble i perioden 2019–2024 arrangert i parkområdet Kvarten ved Norsk Bergverksmuseum. Frivilliggruppen til «Barnivalen» utgjøres i stor grad av ungdom som ønsker erfaring med kulturarrangement. Fra 2025 er inngangen gratis som følge av sponsorstøtte. 

«Gulljazz» er et nasjonalt initiativ med støtte fra Kulturrådet og Extrastiftelsen som skal gjøre jazzmusikk tilgjengelig for eldre på sykehjem og omsorgsinstitusjoner. Det har vært arrangert på Skavangertun sykehjem som en del av Kongsberg Jazzfestival siden 2013, med servering, konserter og mulighet for dans.

I forkant av festivalen arrangeres band- og paradeworkshoper for unge storbandmusikere, med deltakelse i jazzparaden og en avsluttende konsert i «Festivalgata». Disse workshopene arrangeres i samarbeid med Kongsberg Kulturskole.

Festivalen har et eget filmprogram, «Jazzfilm», som mottar støtte fra Norsk filminstitutt. Programmet omfatter filmvisninger med jazz- eller musikktema, ofte innledet med en minikonsert i kinoens foajé eller en introduksjon ved personer med tilknytning til den aktuelle filmen.

### Spillesteder
* «Festivalgata» (Christian Augusts gate)
* Smeltehytta, Steinhuset og parkområdet Kvarten (Norsk Bergverksmuseum)
* «Jazzboksen» (hjørnet av Storgata og Tinius Olsens gate)
* EnergiMølla
* Musikkteateret og Sølvsalen i Krona
* Christians Kjeller (bakgård)
* Gamle Norge (bakgård)
* Magasinparken
* Argus (Quality Hotel Grand)
* Privat Bar
* Skavangertun sykehjem

### Tidligere spillesteder
* Kongsberghallen
* Kongsberg kino
* Kirketorget
* Kongsberg kirke
* Magazinet (Quality Hotel Grand)
* Galleri Åkern
* Odd Fellow
* Pavescenen (paviljong i Kølabånnparken)
* Lysthusscenen
* Kongens gruve
* Midgard (FMC Technologies)
* Gyldenløve hotell

### Tubaloon
«Tubaloon» er et sceneoverbygg tegnet av arkitektkontoret Snøhetta. Det hadde sin debut under 2006-festivalen, der det ble åpnet av Trond Giske. Konstruksjonen består av en galvanisert stålramme trukket med hvit PVC-duk, strammet ved hjelp av pneumatikk. Overbygget måler 38 meter i lengde, 22 meter i bredde og 20 meter i høyde. «Tubaloon» var, med enkelte opphold som følge av artisters produksjonskrav, i bruk fra 2006 til 2016 samt under festivalens barnearrangement i 2022.

## Musikerprisen
Festivalen deler hvert år ut en pris til en fremstående norsk jazzartist. Prisen omtales som Norges største jazzpris målt i pengeverdi. Som en del av prisen komponerer vinneren et bestillingsverk og holder konsert på festivalen året etter. Prisen har gjennom årene hatt navn etter sponsorene, blant annet DNB-Prisen, DnB NOR-prisen, Vital-prisen og KlartSvar-prisen. 

### Vinnere

### Rekrutteringsprisen
I perioden 2005–2022 ble det, med enkelte unntak, også delt ut en pris til lovende unge jazzmusikere fra regionen, kalt Rekrutteringsprisen eller Rekrutteringsstipendet. Prisen var på  kroner og ble sponset av GKN Aerospace.

Mottakerne av dette stipendet var Lars Kurverud (2005), Eirik Tovsrud Knutsen (2006), Christian Meaas Svendsen (2007), Lindis Botolfsen (2008), Merete Rustand Solli (2009), Tom Hasslan (2010), Magnus Grimnes (2011), Axel Skalstad (2012), Oda Westli (2013), Ida Løvli Hidle (2014), Håvard Aufles (2016), Øystein Skjelstad Østensen (2019), Andreas Hesselberg Hatzikiriakidis (2020), Reidun Ottersen (2021) og Sigurd Drogset Hemmingsen (2022). 

I 2014 fikk vinnerne frem til da opptre med en egen konsertkveld på Energimølla under navnet Kongsbergrekruttene.

## Artister på Kongsberg Jazzfestival
Kongsberg Jazzfestival har presentert kjente internasjonale artister, nye konstellasjoner og unge lovende talenter.

## Tilknyttede arrangementer

### Bebop & Business
Bebop & Business var et seminar- og nettverksarrangement i tilknytning til festivalen, arrangert i samarbeid med Kongsberg Næringsforum. Arrangementet ble holdt flere ganger i perioden fra midten av 2010-årene til begynnelsen av 2020-årene, og hadde ulike temaer fra år til år:

* 2016: «Ny tid – nye takter»
* 2017: «Heart, Soul & Money – lar det seg forene?»
* 2019: «Fra drøm til virkelighet»
* 2022: «Hvorfor går vi på jobb?» 

## Referanser


## Eksterne lenker
* 
*  Kongsberg Jazzfestival på *[[Facebook]]*
*  Kongsberg Jazzfestival på *[[Twitter]]*
*  Norwegian Road Trip - John Kelmans reise på KJF og MoldeJazz i *All About Jazz*
*  Kongsberg Jazzfestival  - omtale på nettstedet *goscandinavia.about.com*